Anno Domini millesimo ducentesimo quinquagesimo primo acta sunt haec apud Cistercium tempore Capituli generalis.  1  Quoniam stultus verbis non corrigitur, committit domino Cistercii Capitulum generale ut pueros abbatum tempore Capituli in Divione remorantes a choreizando et aliis temeritatibus publicis faciat refrenari, auxilio iustitiae saecularis ad hoc, si opus fuerit, invocato.  2  Cum non deceat Ordinis honestatem ut abbates in reditu benedictionis suae convivia sumptuosa et superflua faciant, inhibetur auctoritate Capituli generalis ne aliquis tale quid de cetero audeat attentare.  3  Petitio abbatis Claraevallis de tribus monachis studentibus Parisius non compellendis ad abbatizandum, si eligantur, cum spes sit de eis quod possint proficere ad legendum ordinarie Parisius, in favorem Parisiensis studii exauditur, et quod ibidem fiat festum sancti Iohannis Chrisostomi cum duabus missis et duodecim lectionibus, cuius caput gloriosum iam habetur ibidem.  4  Cum a Summo Pontifice nostro Ordine sit indultum, ne ad incorporationem abbatiarum monialium per litteras apostolicas teneamur, statuit et praecipit Capitulum generale ut nulla deinceps quacumque de causa nostro Ordini incorporetur.  5  Cum grande periculum nostro Ordini posset evenire, si personae nostri Ordinis transeuntes ad nigros, sive ad alios Ordines, possent ibi remanere contra votum suum et privilegia Ordini indulta, praecipitur abbatibus universis ut regulari monitione praemissa excommunicent eos, et excommunicatos denuntient, et ea quae asportaverunt efficaciter repetant, et eos ad se revocent, si sibi viderint expedire.  6  Pro utilitate Ordinis et animarum salute statuitur a Capitulo generali ut nulla monialis de cetero eligatur vel promoveatur in abbatissam quae trigesimum non compleverit aetatis suae annum.  7  Quoniam illustrissimus dominus Ludovicus rex et domina Blancha regina Franciae et dominus Alphonsus comes Pictaviae et Tolosae petunt orationes pro se fieri speciales, statuit et ordinat Capitulum generale ut orationes dudum indictae pro domino Papa et cardinalibus, pro statu Ecclesiae sanctae Dei et totius christianitatis, et pro domino rege et regina Franciae illustrissima matre eius et pro domina regina uxore domini regis et pro fratribus suis et sorore sua et eorum liberis, et pro domino duce Burgundiae, et pro toto comitatu ipsorum continuentur, et devote reddantur, videlicet, ut singulis diebus finito ex toto Completorio et orationibus consuetis, cantor incipiat *Salve Regina*, et finita antiphona dicatur a praesidente versus *Ave Maria* cum genuum flexione, collecta *Concede nos* ; quo finito conventus more solito dormitorium intret et omni sexta feria fiat per claustrum processio cum VII psalmis et litania et celebretur missa *Salus populi*, prout ordinatum est a Capitulo generali. Orationibus praedictis superaddantur tres missae, prima de Spiritu Sancto, secundo de Beata Virgine, tertio de Sancta Cruce, deinde pro omnibus supradictis a singulis sacerdotibus per Ordinem universum. Insuper ad petitionem dominae Blanchae illustrissimae reginae Franciae statuit Capitulum generale ut pro inclitae recordationis domino Ludovico rege Franciae quondam viro suo, et pro domino Alphonso quondam rege Castellae genitore suo, et pro domina regina matre sua et pro sororibus et aliis amicis suis una missa pro defunctis dicatur a singulis sacerdotibus per Ordinem universum.  8  Petitio reverendi patris domini Albanensis super concedendo plenario servitio fratri Bauduino converso qui secum moratur, ex mera et magna gratia, exauditur.  9  Petitio domini Caroli comitis Andegaviae et Provinciae de anniversario suo post eius obitum faciendo et de una missa de Spiritu sancto a singulis sacerdotibus Ordinis, exauditur.  10  Petitio venerabilis viri magistri Herberti decani *Antissiodorensis* de concedendo sibi plenario servitio per Ordinem universum post eius obitum, exauditur.  11  Petitio magistri Andreae de Tharanto in Apulia de una missa post eius obitum pro defunctis, danda a singulis sacerdotibus per universum Ordinem, exauditur.  12  Petitio venerabilis viri Martini Fernandi cancellarii Alphonsi primogeniti regis Castellae, de plenario servitio post eius obitum faciendo per universum Ordinem, exauditur.  13  Pro illustrissimo viro domino bonae memoriae comite Attrebatensi iam defuncto, cui fuerat concessum servitium, persolvatur per Ordinem universum, et fiat eius anniversarium sexto idus februarii singulis annis in perpetuum per Ordinem universum.  14  Nobili viro domino Matheo de Marny iam defuncto, cui concessum fuit plenarium servitium, persolvatur per Ordinem universum ; conceditur etiam ut eius anniversarium in domo monialium de Portu regali quam fundavit, singulis annis fiat.  15  Petitio nobilis viri Radulphi domini Fulgeriarum de duobus conversis sibi de abbatia Savigniaci assumendis, exauditur dummodo honestis officiis deputentur.  16  Petitio abbatis de Vallis lucidae de anniversario fundatoris sui in domo sua faciendo solemniter in conventu, ubi idem sepultus est, exauditur.  17  Petitio nobilium comitis et comitissae Vindocinensis qui petunt moniales abbatiae de Virginitate includi, exauditur et iniungitur patri abbati ipsarum ut auctoritate Capituli generalis istud faciat firmiter observari.  18  Petitio abbatis Sanctae Crucis de faciendo in conventu anniversario fundatorum suorum in domo propria, exauditur.  19  Petitio domini Hernen Vigerii domini ducis de associandis duobus interfectis orationibus nostri Ordinis, exauditur.  20  Petitio abbatis de Borbona de faciendo in conventu anniversario fundatoris sui in domo propria, exauditur.  21  Petitio abbatis de Moris qui petit a susceptione hospitum ad commorandum per biennium, cum domus eius gravetur usuris et debitis, exauditur.  22  Petitio abbatis Parisinensis cuius domus multum gravata est propter guerras et petit absolvi a susceptione hospitum ad commorandum per annum, exauditur.  23  Petitio abbatis Vallis Cernai quod non teneatur recipere hospites ad commorandum exauditur quousque causa, quam habet contra archiepiscopum Senonensem quae totum Ordinem tangit, pace vel iudicio terminetur.  24  Petitio abbatis de Charinis, qui hoc anno sustinuit in quadam grangia sua grave infortunium fulminis et tempestatis, quod non teneatur hospites recipere ad commorandum per annum, exauditur.  25  Abbati Boni montis conceditur ut hospites ad se missos per biennium recipere ad commorandum minime teneatur, propter multa infortunia et continuantiam debitorum.  26  Inspectio abbatiae monialium de Maranht in Anglia, quam petit incorporari nostro Ordini nobilis comitissa de Harundel, de Savalleia et de Belloloco abbatibus iterato committitur in plenaria Ordinis potestate, qui ad locum, etc., et quid inde, etc., et sit filia Cistercii sicut requirit comitissa praedicta. Abbas de Stanleia Convenctenensis dioecesis hoc ei denuntiet.  27  Inspectio abbatiae monialium de Throno Sanctae Mariae pro qua incorporanda nostro Ordini scripsit dominus Papa Capitulo generali, de Loco Sanctae Mariae et de Helguone abbatibus iterato committitur in plenaria Ordinis potestate ut ad locum, etc., et quid inde, etc., et sit filia de Arnesboch.  28  Inspectio abbatiae monialium Sanctae Crucis de Fauce arni, Pisan. dioecesis pro qua incorporanda Ordini scripsit dominus Papa Capitulo generali, et venerabilis pater dominus Willelmus quondam Sabinensis episcopus, de Sancto Galgano et de Monte Amiato abbatibus iterato committitur in plenaria Ordinis potestate qui ad locum, etc., et sit filia de Sancto Galgano, et quid inde, etc.  29  Inspectio domus monialium de Unestant, Constantiensis dioecesis, pro qua incorporanda Ordini scripsit dominus Papa Capitulo generali, de Maris Stella et Lucella abbatibus iterato committitur in plenaria Ordinis potestate qui ad locum, etc., et sit filia de Porta Coeli.  30  Inspectio abbatiae monialium Sanctae Mariae Novae, Mutenensis dioecesis, quam petiit Ordini incorporari bonae memoriae venerabilis pater quondam Sabinensis episcopus, de Fonte vivo et de Locedio abbatibus iterato committitur in plenaria Ordinis potestate qui ad locum, etc., et quid inde, etc.  31  Inspectio abbatiae monialium de Alnuns quam petit Ordini nostro incorporari nobilis domina Marguareta, comitissa Luceburgensis et Rubensenensis, de Aureavalle et de Claustro abbatibus iterato committitur in plenaria Ordinis potestate qui ad locum, etc., et quid inde, etc.  32  Conceditur a Capitulo generali abbati de Morimundi in Lombardia ut abbatiam monialium Sancti Victoris ad Ulmum, Mediolanensis dioecesis, pro qua scribit dominus Papa Capitulo generali, sicut hactenus visitavit deinceps visitet auctoritate Capituli generalis.  33  Cum abbatissa Bituminis dicat se fundasse in proprio dominio prioratum de Rona nostri Ordinis, statuit et ordinat Capitulum generale ut abbas de Stamedio qui dictam abbatiam visitat, dictum prioratum visitet per Ordinis instituta, cum dicta priorissa monialium personarum recipiat professiones.  34  Inspectio loci ad quem petit abbas de Caesarea transferre abbatiam monialium de Stanlbero, de Salem et de Albesprune abbatibus in plenaria Ordinis potestate ut ad locum etc., et quid inde, etc.  35  Filiatio abbatiae monialium de Lubenez committitur abbati de Lubes auctoritate Capituli generalis, cum istud requirant tam fundator ipsius quam abbatissa et conventus eiusdem loci.  36  Inspectio loci in quo C. et R. milites dicti de Chichelle petunt adeificari abbatiam monachorum iterato committitur de Walquerede et de Sichem abbatibus in plenaria Ordinis potestate ut ad locum, etc., et quid inde, etc.  37  Inspectio loci ad quem petit transferri abbatiam monachorum de Steinboch nobilis dux de Bronsvich, de Walquerede et de Heldouse abbatibus committitur in plenaria Ordinis potestate qui ad locum, etc., et quid inde, etc.  38  Petitio abbatis de Balanciis de faciendo in conventu anniversario fundatoris sui in domo propria, ubi idem sepultus est, exauditur.  39  Inspectio abbatiae monachorum pro qua scribit B. baronum Moraviae non infimus et quam se fundaturum promittit, committitur de Cedelez et de Vlegrar abbatibus ut ad locum, etc., et sit filia de Pomuch, et quid inde, etc.  40  Inspectio loci ad quem petit transferri episcopus Herbipolenensis abbatiam de Porta Coeli, committitur de Brunebach et de Speciosa valle abbatibus qui ad locum, etc., et quid inde, etc.  41  Inspectio abbatiae monachorum quam vir nobilis comes Britanniae se fundaturum et bene dotaturum promittit, committitur de Morolia et de Castellariis abbatibus ut ad locum, etc., et quid inde, etc., et sit filia de Buxeria.  42  Inspectio abbatiae monachorum Sanctae Mariae in Strata, Bononiensis dioecesis, quam dedit dominus Papa Ordini et abbati de Colomba in filiam spiritualem, committitur de Ponte et de Brondulo abbatibus in plenaria Ordinis potestate qui ad locum, etc., et quid inde, etc.  43  Querela abbatis de Margant contra abbatem de Quereleon, de Quinqrionde, de Bildenaus et de Brueria abbatibus committitur in plenaria Ordinis potestate et quid inde, etc.  44  Querelae mutuae inter abbates de Rilquestede et de Revesbi, committuntur de Rievalle, de Fontibus et de Bordeslec abbatibus in plenaria Ordinis potestate, et quid inde, etc.  45  Querela abbatis de Paradiso contra abbatissam et conventum de Trebeniz, de Bicana et de Dombrelon abbatibus committitur in plenaria Ordinis potestate, et quid inde, etc.  46  Querela abbatis Populeti contra dominum abbatem Cisterciensem, de Bonavalle Viennensi, de Frigidomonte et de Pratea abbatibus committitur in plenaria Ordinis potestate, etc., et quid inde, etc.  47  Abbates de Ponte et de Fontevivo causam de Locedio, de Columba, de Caravalle, contra abbatem de Cherreto anno praeterito sibi a Capitulo generali commissam usque ad finem debitum prosequentur, et quid inde, etc.  48  Querela abbatis Sancti Pauli contra magistrum et fratres de Alcantara, de Superaddo et de Alcobatia abbatibus committitur in plenaria Ordinis potestate, et quid inde, etc.  49  Querela abbatis de Salvania contra abbatem de Maustade, de Bonacumba et de Sine aqua et de Candelia abbatibus committitur in plenaria Ordinis potestate, et quid inde, etc.  50  Querela abbatis de Bellobecco contra abbatem de Regalimonte, de Fulcardomonte et Mortuomari abbatibus committitur in plenaria, etc., et quid inde, etc.  51  Querelae domini Hugonis tituli Sanctae Sabinae presbyteri cardinalis, Apostolicae Sedis Legati, contra abbatem de Hernebac et quosdam alios de Ordine nostro in Allemania, de Claravalle et de Morimundo abbatibus, utrique in linea sua, committuntur in plenaria Ordinis potestate, ut inquisita diligentius veritate, corripiant et puniant quae viderint corrigenda, et laborent ad animum domini cardinalis erga Ordinem mitigandum.  52  Querela abbatis Vallis Beatae Mariae contra abbatissam et moniales Regalis prope Pontisaram, de Pruliaco et de Caroliloco abbatibus iterato committitur in plenaria Ordinis potestate, addito cum ipsis abbate Frigidimontis, ut cognoscant de causa et usque ad finem negotium prosequantur, et quid inde, etc.  53  Querela abbatis Grandis prati contra abbatissam de Rameia, de Aureavalle et de Siniaco abbatibus committitur pace, etc., et quid inde, etc.  54  Querela abbatis de Recluso contra abbatissam de Jardino, de Ioiaco et de Carmeia abbatibus committitur in plenaria Ordinis potestate pace, etc., et quid inde, etc.  55  Querela inter nobilem virum comitem Britanniae ex una parte et abbatem de Bochiam ex altera committitur de Savigniaco et de Sancto Andrea abbatibus in plenaria Ordinis potestate, pace, etc., et quid inde, etc.  56  Querela abbatissae et monialium de Remorantino contra abbatem de Bardella, committitur de Elantio, de Pratea et de Oliveto abbatibus in plenaria Ordinis potestate pace, etc., et quid inde, etc.  57  Querela abbatis de Spina contra abbatem de Valle Paradisi committitur de Turre Aquilarum, de Saltu novali et de Moconszrola abbatibus in plenaria Ordinis potestate, pace, etc. et quid inde, etc.  58  Querela porrecta Capitulo generali per litteras archiepiscopi Bituricensis de abbatibus Landesii et Bardellae committitur patri abbati de Eleemosyna qui, veritate diligentius inquisita, auctoritate Capituli generalis quae corrigenda invenerit corrigat et reformet et assumptis secum bonis viris de Ordine, dicto archiepiscopo offerat litteras quas misit Capitulum generale et dictorum abbatum innocentiam diligenter ostendat, et quid inde, etc.  59  Commissio facta anno praeterito abbati Morimundi quanto anno prior et magister Calatraviae Capitulo generali debeant interesse, iterato committitur eidem Morimundi in plenaria Ordinis potestate ut consideratis opportunitatibus rerum, et circumstantiis aliis ad negotium spectantibus, per se vel per personas ad hoc idoneas prosequatur negotium sicut viderit expedire, et quid inde, etc.  60  Cum intellexerit Capitulum generale quod in ecclesia abbatiae Vallis Ecclesiarum quaedam picturae et celaturae fiant, quae deformant antiquam Ordinis honestatem, praecipitur auctoritate Capituli generalis ut curiositates praedictae ad consuetam simplicitatem Ordinis reducantur et scribatur honeste domino Infanti primogenito regis Castellae, ne forte propter hoc in aliquo offendatur.  61  Abbas de Briostel qui iam pluribus annis elapsis non venit ad Capitulum generale, nec se per aliquem excusavit, poenam peragat in Usibus constitutam, nihilominus sequenti anno praesentiam suam exhibeat Capitulo generali, in ipso Capitulo super hoc veniat petiturus. Abbas de Bellobecco hoc ei denuntiet.  62  De Scala Dei et de Sancto Salvatore abbates qui non renuntiaverunt Capitulo generali quid fecerunt de querela quam habet abbas de Berola contra abbatem de Yrantio quae fuit eis commissa, poenam agant in Usibus constitutam. Abbas de Buxeto hoc ei denuntiet.  63  De abbate de Uda qui permisit mulieres intrare in abbatiam suam et exequiis cuiusdam nobilis interesse, committitur abbati Morimundi qui, inquisita diligentius veritate, corrigat quae corrigenda fuerint auctoritate Capituli generalis, et quid inde, etc.  64  De Gloria et de Bonavalle in Hispania abbates qui iam pluribus annis ad Capitulum generale non venerunt nec se excusaverunt, poenam peragant in Usibus constitutam, et nihilominus sequenti anno ad Capitulum venire nullatenus non omittant. Abbas de Buxeto et de Oliva hoc eis denuntient.  65  Abbas de Tuta Insula qui iam pluribus annis non venit ad Capitulum generale nec se excusavit, poenam peragat in Usibus constitutam et nihilominus anno sequenti venire ad Capitulum generale nullatenus non omittat. Abbas de War[ivad] hoc ei denuntiet.  66  Abbas de Siti qui per sex annos dicitur non venisse ad Capitulum generale poenam peragat in Usibus constitutam et nihilominus sequenti anno venire ad Capitulum generale non omittat ; de quo et cum multa sinistra dicantur, committitur abbati Morimundi, ut per ipsum vel per alium idoneum corrigat auctoritate Capituli generalis, tam in capite quam in membris, quae viderit corrigenda, et quid inde, etc.  67  Abbas de Campo Liliorum quondam prior de Stetula qui recusavit recipere litteras sibi commissas pro conductu monachorum domus Cistercii ad visitandum in Hungaria transmissorum, sequenti anno personaliter veniat ad Capitulum generale, super hoc sufficienter responsurus. Abbas de Sancta Cruce in Austria hoc ei denuntiet, cellerarius vero de Stetula qui dicitur recusasse dictas litteras de conductu, per patrem abbatem tempore visitationis, si ita sibi constiterit, ab officio suo amoveatur et tribus diebus sit in levi culpa uno eorum in pane et aqua.  68  Prior, supprior et ceteri seniores Clarifontis, qui permiserunt quemdam comitem sepeliri in ecclesia sua contra Ordinis nostri instituta, sex diebus sint in levi culpa, duobus eorum in pane et aqua.  69  Abbas de Morimundo in Lombardia qui minus caute et satis periculose tradidit sigillum suum cuidam clerico saeculari pro sigillandis quibusdam litteris quas non inspexerat, per quas potestas Mediolanensis erga abbatem Caraevallis innocentem graviter conturbata est et commota, quadraginta diebus sit extra stallum abbatis et tribus diebus in levi culpa uno eorum in pane et aqua.  70  Abbas Aquae bellae qui praecepit monachis suis ne providerent abbatibus et aliis personis Ordinis ad Capitulum venientibus, secundum formam in Ordine constitutam, tribus diebus sit in levi culpa, uno eorum in pane et aqua.  71  Cum insinuatum fuerit Capitulo generali quod monachi Vallis Dei portaverunt abbatem suum ad portam, committitur de Spina et de Melone abbatibus qui ad locum personaliter accedentes, inquisita diligentius veritate, corrigant et reforment auctoritate Capituli generalis quae secundum formam Ordinis viderint corrigenda, etc.  72  De converso abbatiae Morimundi qui anno praeterito in reditu Capituli fuit in domo Maceriarum verberatus usque ad sanguinis effusionem, de Firmitate et de Roseriis committitur abbatibus qui ad locum personaliter accedentes corrigant et emendent quos culpabiles invenerint in plenaria Ordinis potestate, et quid inde, etc.  73  De Theoloco et Aceyo abbatibus committitur a Capitulo generali ut sententiam excommunicationis latam anno praeterito a venerabili patre domino abbate Cistercii, et a Capitulo generali approbatam, in moniales de Collungiis exequantur, ita quod eamdem sententiam legant, si commode fieri potest, in synodo Lingonensi, vel saltem ipsam episcopo civitatis eiusdem denuntient et ostendant.  74  De conversis grangiae Firmitatis quae dicitur Chaltne qui male receperunt abbates venientes ad Capitulum generale, committitur abbati de Buxeria qui inquisita diligentius veritate conversos puniat prout viderit puniendos auctoritate Capituli generalis, et quid inde, etc.  75  Affuerunt Capitulo generali abbates de Veteri Monte, de Walkenredh, de Riddageshusen, de Lucka, de Doberan, de Reinevelde, de Novo Campo. Ab Innocentio IV ordinis exemptio a iurisdictione episcoporum iam indulta confirmatur. 